**การพัฒนาระบบการบริหารจัดการยาคลังยาย่อย โรงพยาบาลน้ำยืน**

**กัปปิยะ ปาณิวรรณ, สิทธิชัย ทะคำวงษ์**

โรงพยาบาลน้ำยืน อำเภอน้ำยืน จังหวัดอุบลราชธานี

E-mail : kpaniwan@hotmail.co.th Tel. 0817256799

**บทคัดย่อ**

ปัจจุบันโรงพยาบาลน้ำยืนมีกรอบรายการยาเพิ่มขึ้น เนื่องจากมีการสำรองยาเพื่อรองรับการส่งต่อจากโรงพยาบาลแม่ข่าย และ service plan สาขาต่างๆ มีจุดสำรองยาย่อยทั้งหมด 7 หน่วย พบปัญหายาหมดอายุในจุดสำรองยาต่างๆ สาเหตุโปรแกรมในการบริหารจัดการยาไม่สามารถแจ้งเตือนวันหมดอายุ ขาดการควบคุมกำกับติดตาม ดังนั้นการมีระบบบริหารจัดการยาให้มีปริมาณเพียงพอ การจัดเก็บยาที่ถูกต้อง ยาไม่หมดอายุก่อนจ่ายยาให้แก่ผู้ป่วยเป็นสิ่งสำคัญ การศึกษานี้มีวัตถุประสงค์ เพื่อพัฒนาระบบการบริหารจัดการยาคลังยาย่อย โรงพยาบาลน้ำยืน วิธีดำเนินการวิจัยเป็นการวิจัยเชิงปฏิบัติการ เริ่มดำเนินการ 1 ต.ค.62 – เม.ย.65 โดยจัดทำโปรแกรมบันทึกวันหมดอายุของยาซึ่งมีการแจ้งเตือนข้อมูลผ่านระบบ Line Alert (Alert Before Drug Expire Program) มีปฏิทินแจ้งยาหมดอายุ การหมุนเวียนยาในแต่ละจุดบริการ และการควบคุมกำกับโดยหัวหน้างาน โดยเก็บรวบรวมปริมาณยาที่หมดอายุ ณ จุดสำรองยาต่างๆ ก่อนและหลังการพัฒนา วิเคราะห์ข้อมูลโดยใช้สถิติร้อยละ ผลการศึกษาพบว่า ในปีงบประมาณ 62 ก่อนเริ่มโครงการพบยาหมดอายุในโรงพยาบาลจำนวน 28 รายการ คิดเป็นมูลค่ายาที่สูญเสียรวม 30,468.37 บาท และหลังเริ่มโครงการในปี 63, ปี 64 และปี 65 พบว่ามียาหมดอายุในโรงพยาบาล 47 รายการ , 14 รายการ, และ 15 รายการ เรียงตามลำดับ และคิดเป็นมูลค่า 19,145.86 บาท, 10,075.96 บาท, และ 2,103.68 บาท เรียงตามลำดับ ซึ่งมูลค่าการหมดอายุของยาลดลง จำนวนรายการยาใกล้หมดอายุภายใน 6 เดือนที่เฝ้าระวังได้ในปี 63, ปี 64 และปี 65 เท่ากับ 36 รายการ, 56 รายการ และ 3 รายการ คิดเป็นมูลค่า 10,213.52 บาท , 13,293.97 บาท และ 656.25 บาท ตามลำดับ สรุปผลการศึกษา หลังการพัฒนา พบยาหมดอายุลดลง และพบว่า Alert Before Drug Expire Program ทำให้เข้าถึงข้อมูลยาหมดอายุได้รวดเร็ว การกำหนดกรอบรายการยาสำรองในหน่วยงานการหมุนเวียนยา การกำกับติดตาม และเพิ่มความตระหนักรู้ให้กับผู้ปฺฏิบัติงาน ช่วยเฝ้าระวังยาหมดอายุได้

**คำสำคัญ** : การบริหารจัดการ, ยาหมดอายุ

**บทนำ**

ในปัจจุบันโรงพยาบาลน้ำยืนมียาในกรอบบัญชียาโรงพยาบาล 365 รายการ และมีกรอบรายการยาเพื่อรองรับการส่งต่อจากโรงพยาบาลแม่ข่าย และเพื่อตอบสนองต่อ service plan อีกจำนวนมาก ซึ่งมีแนวโน้มเพิ่มขึ้นทุกปี นอกจากนี้กลุ่มงานเภสัชกรรมและคุ้มครองผู้บริโภคโรงพยาบาลน้ำยืนแยกคลังยาย่อยเป็น 2 หน่วยที่มีกลุ่มผู้รับบริการที่แตกต่างกัน และในหน่วยงานต่างๆ อีก 5 หน่วยงาน ดังนั้นการบริหารจัดการคลังยาย่อยและยาที่สำรองตามหน่วยงานต่างๆ จึงมีความสำคัญ นอกจากเป้าหมายเพื่อให้มีปริมาณเพียงพอต่อความต้องการแล้ว ยาต้องมีการจัดเก็บที่ถูกต้อง คงคุณภาพ และความปลอดภัย การมีระบบควบคุมกำกับวันหมดอายุของยา ดำเนินการจัดทำปฏิทินบันทึกวันหมดอายุ การใช้สติ๊กเกอร์สีช่วยในการแสดงวันหมดอายุ ทั้งในส่วนหน่วยเบิกต่างๆ ของห้องจ่ายยา หรือหอผู้ป่วย แต่ยังพบยาหมดอายุในปีงบประมาณ 2562 จำนวน 28 รายการ (ร้อยละ7.67) คิดเป็นมูลค่ายาที่สูญเสียรวม 30,468.37 บาท ซึ่งมีสาเหตุจากโปรแกรมในการบริหารจัดการยาไม่สามารถแจ้งเตือนวันหมดอายุ ส่งผลให้ไม่ทราบวันหมดอายุของยาโดยภาพรวม ขาดการควบคุมกำกับติดตาม และระบบยังไม่ตอบสนองต่อความต้องการของผู้ปฏิบัติงาน เนื่องจากต้องใช้ระยะเวลานาน เพิ่มภาระงาน และจากการศึกษาที่ผ่านมาพบว่า เภสัชกรมีบทบาทในการลดความสูญเสียด้านยาด้วยการควบคุมสต็อกยา การหมั่นตรวจสอบวันหมดอายุของยา และการหมุนเวียนยาอย่างสม่ำเสมอ การประชาสัมพันธ์ข้อมูลให้บุคลากรทางการแพทย์ทราบสามารถเพิ่มความระมัดระวังในการสั่งจ่ายยาให้แก่ผู้ป่วยได้ ดังนั้นผู้วิจัยจึงได้ประยุกต์ระบบเทคโนโลยีสารสนเทศมาใช้ในการทำงานควบคู่กับการจัดการเชิงระบบเพื่อลดความสูญเสียที่จะเกิดขึ้น

**วัตถุประสงค์**

เพื่อพัฒนาระบบการบริหารจัดการยาคลังยาย่อย โรงพยาบาลน้ำยืน

**วิธีดำเนินงาน**

การศึกษาครั้งนี้เป็นการวิจัยเชิงปฏิบัติการ ทำการศึกษาในหน่วยงานต่างๆ ในโรงพยาบาลน้ำยืนที่มีการสำรองยา และเก็บรวบรวมข้อมูลจาก ตุลาคม 2561 ถึงเดือน เมษายน 2565 ประกอบด้วย ขั้นตอนที่ 1. การวางแผนงาน ได้แก่ แต่งตั้งคณะทำงานในกลุ่มงานเภสัชกรรมและคุ้มครองผู้บริโภค และเจ้าหน้าที่ที่รับผิดชอบงานระบบยาในหน่วยงานที่มีการสำรองยา เก็บรวบรวมปัญหา กำหนดแผนปฏิบัติการร่วมกัน ขั้นตอนที่ 2. ดำเนินการตามแผน ได้แก่ จัดทำ Alert Before Drug Expire Program ลงทะเบียนรับยาและระบุวันหมดอายุของยาทุกครั้งที่รับยาเข้าคลัง ใช้สติ๊กเกอร์สีช่วยในการแสดงถึงเดือนและปีที่จะหมดอายุติดที่กล่องยา การทำปฏิทินเฝ้าระวังยาหมดอายุที่จุดปฏิบัติงาน การหมุนเวียนยา การแจ้งข้อมูลยาที่เฝ้าระวังให้แพทย์และโรงพยาบาลอื่นทราบ ขั้นตอนที่ 3 การสังเกต โดยการติดตามผลการดำเนินงานทุกเดือน ขั้นตอนที่ 4. การสะท้อนผล วิเคราะห์ปัญหาอุปสรรค แนวทางแก้ไขปัญหา การวิเคราะห์ข้อมูล: โดยใช้สถิติร้อยละ

**ผลการวิจัย**

 หลังเริ่มดำเนินการพัฒนาระบบ โดยเก็บข้อมูลจาก ตุลาคม 2562 ถึง เมษายน 2565 พบว่า พบว่า ในปีงบประมาณ 62 ก่อนเริ่มโครงการพบยาหมดอายุในโรงพยาบาลจำนวน 28 รายการ คิดเป็นมูลค่ายาที่สูญเสียรวม 30,468.37 บาท และหลังเริ่มโครงการในปี 63, ปี 64 และปี 65 พบว่ามียาหมดอายุในโรงพยาบาล 47 รายการ , 14 รายการ, และ 15 รายการ เรียงตามลำดับ และคิดเป็นมูลค่า 19,145.86 บาท, 10,075.96 บาท, และ 2,103.68 บาท เรียงตามลำดับ ซึ่งมูลค่าการหมดอายุของยาลดลง จำนวนรายการยาใกล้หมดอายุภายใน 6 เดือนที่เฝ้าระวังได้ในปี 63, ปี 64 และปี 65 เท่ากับ 36 รายการ, 56 รายการ และ 3 รายการ คิดเป็นมูลค่า 10,213.52 บาท , 13,293.97 บาท และ 656.25 บาท ตามลำดับ รายการยาที่ให้ข้อมูลแพทย์และแพทย์เพิ่มความระมัดระวังในการสั่งใช้ 4 รายการ (ร้อยละ 4.21 ได้แก่ Brown mixture, ยาหม่องไพล, ฟ้าทะลายโจร, กระชายขาว) รายการยาที่ให้ข้อมูลกับโรงพยาบาลอื่นและมีการหมุนเวียนการใช้ระหว่างโรงพยาบาล 3 รายการ (ร้อยละ 3.16 ได้แก่ Timolol eye drop, Salbutamol syr, 50% glucose inJ.) รายการยาที่มีการหมุนเวียนยาระหว่างหน่วยงาน 29 รายการ (ร้อยละ 44.61 ได้แก่ Metrotrexate, Amoxy syr, Amoxy 250 mg , Valproic acid 200mg เป็นต้น) รายการยาที่ไม่ได้รับการปรับเปลี่ยน 11 รายการ (ร้อยละ 11.58)

**สรุปและอภิปรายผล**

#  จากการศึกษาการพัฒนาระบบบริหารจัดการคลังยาย่อยโรงพยาบาลน้ำยืนโดยใช้ Alert Before Drug Expire Program มาใช้ในการจัดเก็บข้อมูลเฝ้าระวังยาหมดอายุ จะทำให้สามารถเข้าถึงข้อมูลได้รวดเร็ว การกำหนดกรอบรายการยาสำรองในหน่วยงาน การหมุนเวียนยาอย่างสม่ำเสมอ การประชาสัมพันธ์ข้อมูลให้บุคลากรทางการแพทย์ทราบทั้งภายในและภายนอกโรงพยาบาล และการควบคุมกำกับติดตามสามารถช่วยเฝ้าระวังยาหมดอายุได้เพิ่มมากขึ้นจากระบบเดิม ข้อเสนอแนะ ควรพัฒนาโปรแกรมเพิ่มเติมให้สามารถระบุวันที่ยาหมดจากจุดสำรองยาก่อนวันหมดอายุ และเพิ่มเมนูรายละเอียดการบริหารจัดการยาแต่ละชนิดเพื่อความสะดวกในการจัดเก็บข้อมูล และสามารถนำการศึกษานี้ไปประยุกต์ใช้กับโรงพยาบาลที่มีบริบทใกล้เคียงกับโรงพยาบาลน้ำยืนได้

**เอกสารอ้างอิง**

1. รัตติกรณ์ บุญพัฒน์, รัศมี ลีประไพวงษ์, สุภัทรา ปุญญนิรันดร์, ชญานี อิสรไกรศีล, กันตพัฒน์ ตันธนาวุฒิวัฒน์. โครงการการพัฒนาระบบบริหารจัดการยาปราศจากเชื้อในห้องยาหู ตา คอ และจมูก คณะแพทยศาสตร์ศิริราชพยาบาล. เวชบันทึกศิริราช 2563;2:85-95 [online]. แหล่งข้อมูล https://he02.tcithaijo.org/index.php/simedbull/article/view/241653. [เข้าถึงเมื่อ 10 กรกฎาคม 2563].